અલબત્ત, એ તો કાંઈ શક્ય નથી, પણ દરિયાપુરના જાફર હુસેન મન્સુરી (હવે તો જન્નતનશીન) જેવા કીમિયાગરો પણ પાક્યા છે. જેઓ પોતાની હિકમત, ખંત અને સૂઝબૂઝથી એ પાછલા દિવસોને જ કાળના મહાસાગરમાંથી વર્તમાનના આ કિનારા સુધી જાતજાતની જાળ નાખીને ખેંચી લાવ્યા હતા. એમ કરવામાં એમણે સમય, શક્તિ, નાણાં, વગ અને પોતાની અન્ય ક્ષેત્રની ઝળહળતી કારકિર્દીનો પણ ભોગ આપ્યો હતો. એવા કેટલાક મરજીવાઓમાં અરવિંદ પટેલનું સ્થાન ભારતભરમાં અનન્ય છે.